b'\n_START_ARTICLE_\nValtaventtiili\n_START_PARAGRAPH_\nValtaventtiili on h\xc3\xb6yryveturin p\xc3\xa4\xc3\xa4toimintaventtiili, jonka avulla veturin tehoa ja nopeutta s\xc3\xa4\xc3\xa4det\xc3\xa4\xc3\xa4n._NEWLINE_Venttiilin yhdist\xc3\xa4\xc3\xa4 kattilaan tai tulistimen laatikkoon valtaputki._NEWLINE_K\xc3\xa4ytt\xc3\xb6kuntoisista h\xc3\xb6yryvetureista Kovjoella liikenn\xc3\xb6iv\xc3\xa4ss\xc3\xa4 Ojakkalan\xe2\x80\x93Olkkalan rautatien veturi n:o 3:ssa (Orenstein & Koppel 7325/1920, 0-6-0wt) on ulkopuolinen, h\xc3\xb6yrykuvun oikealle puolelle kattilan p\xc3\xa4\xc3\xa4lle asennettu valtaventtiili, jolloin valtaputken saattoi j\xc3\xa4tt\xc3\xa4\xc3\xa4 kokonaan pois tai se typistyi lyhyeksi yhdysputkeksi kuvun ja venttiilin v\xc3\xa4lille._NEWLINE_Rakennetta k\xc3\xa4ytettiin p\xc3\xa4\xc3\xa4asiassa 600 mm m\xc3\xa4rk\xc3\xa4h\xc3\xb6yrykalustossa tilan s\xc3\xa4\xc3\xa4st\xc3\xa4miseksi ja huollon helpottamiseksi, joskin niit\xc3\xa4 asennettiin jonkin verran my\xc3\xb6s 750 mm kalustoon. Esimerkiksi Kausalan\xe2\x80\x93Leininsel\xc3\xa4n rautatien molemmissa vetureissa ja niiden kanssa samanlaisissa Harvialan mets\xc3\xa4radan ja \xc3\x85minneforsin teollisuusradan ykk\xc3\xb6svetureissa oli sellainen. Osaltaan t\xc3\xa4m\xc3\xa4 johtui siit\xc3\xa4 ett\xc3\xa4 Orenstein&Koppel \xe2\x80\x93tehdas k\xc3\xa4ytti pitk\xc3\xa4\xc3\xa4n samaa kattilamallia kaikkien eri kapearaideleveyksien vetureissaan. Vasta 30-luvulla valmistuneissa vetureissa (esimerkiksi \xc3\x85minnefors 2, Orenstein & Koppel 12782/1936, 0-6-0wt) on sis\xc3\xa4inen valtaventtiili._NEWLINE_Ulkoinen valtaventtiili voitiin sijoittaa my\xc3\xb6s h\xc3\xb6yrykuvun eteen; silloin sen k\xc3\xa4ytt\xc3\xb6tanko kulkee erillist\xc3\xa4 putkea pitkin h\xc3\xb6yrykuvun l\xc3\xa4pi. T\xc3\xa4llainen valtaventtiilirakenne on muun muassa Suomen vanhimmassa kapearaideveturissa, Fiskarsin Krauss-veturissa._NEWLINE_Suomessa rakennetuissa vetureissa valtaventtiili oli l\xc3\xa4hes aina sis\xc3\xa4inen.'